Document ID: 32002D0470

Απόφαση της Επιτροπής
της 20ής Ιουνίου 2002
για τον καθορισμό των ειδικών όρων για την εισαγωγή μεταποιημένων ή κατεψυγμένων δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων καταγωγής Ιαπωνίας
[κοινοποιηθείσα υπό τον αριθμό Ε(2002) 2198]
(Κείμενο που παρουσιάζει ενδιαφέρον για τον ΕΟΧ)
(2002/470/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/492/ΕΟΚ του Συμβουλίου, της 15ης Ιουλίου 1991, περί καθορισμού των υγειονομικών κανόνων που διέπουν την παραγωγή και τη διάθεση στην αγορά ζώντων διθύρων μαλακίων(1), όπως τροποποιήθηκε τελευταία από την οδηγία 97/79/ΕΚ(2), και ιδίως το άρθρο 9 παράγραφος 3, στοιχείο β),
Εκτιμώντας τα ακόλουθα:
(1) Ένας εμπειρογνώμονας της Επιτροπής πραγματοποίησε επίσκεψη επιθεώρησης στην Ιαπωνία για να εξακριβώσει τους όρους υπό τους οποίους τα αλιευτικά προϊόντα παράγονται, αποθηκεύονται και αποστέλλονται στην Κοινότητα.
(2) Οι διατάξεις της νομοθεσίας της Ιαπωνίας καθιστούν την "Inspection and Safety Division (ISD) of the Ministry of Health, Labour and Welfare" υπεύθυνο για τον υγειονομικό έλεγχο των δίθυρων μαλακίων, των εχινοδέρμων, των χιτωνοφόρων και των θαλάσσιων γαστεροπόδων και για την παρακολούθηση της υγιεινής και των υγειονομικών συνθηκών παραγωγής. Η ίδια νομοθεσία εξουσιοδοτεί την ISD να επιτρέπει ή να απαγορεύει την συλλογή δίθυρων μαλακίων, εχινοδέρμων, χιτωνοφόρων και θαλάσσιων γαστεροπόδων από ορισμένες περιοχές.
(3) Η ISD και τα εργαστήριά της έχουν τη δυνατότητα αποτελεσματικού ελέγχου της εφαρμογής της ισχύουσας νομοθεσίας στην Ιαπωνία.
(4) Οι αρμόδιες αρχές της Ιαπωνίας ανέλαβαν να κοινοποιούν τακτικά και ταχέως στην Επιτροπή δεδομένα σχετικά με την παρουσία πλαγκτόν που περιέχει τοξίνες στις περιοχές συλλογής.
(5) Οι αρμόδιες αρχές της Ιαπωνίας παρέσχον επίσημες διαβεβαιώσεις σχετικά με την τήρηση των απαιτήσεων του κεφαλαίου V του παραρτήματος της οδηγίας 91/492/ΕΚ καθώς και ισοδύναμων απαιτήσεων προς εκείνες που περιγράφονται στην εν λόγω οδηγία για την ταξινόμηση των περιοχών παραγωγής και μετεγκατάστασης, την έγκριση των κέντρων αποστολής και καθαρισμού, καθώς και τον έλεγχο της δημόσιας υγιεινής και την παρακολούθηση της παραγωγής.
(6) Η Ιαπωνία κρίνεται επιλέξιμη προκειμένου να συμπεριληφθεί στον κατάλογο τρίτων χωρών που πληρούν τους όρους ισοδυναμίας που αναφέρονται στο άρθρο 9 παράγραφος 3 στοιχείο α) της οδηγίας 91/492/ΕΟΚ.
(7) Η Ιαπωνία επιθυμεί να εξάγει στην Κοινότητα κατεψυγμένα ή μεταποιημένα δίθυρα μαλάκια, εχινόδερμα, χιτωνοφόρα και θαλάσσια γαστερόποδα τα οποία έχουν αποστειρωθεί ή έχουν υποστεί θερμική επεξεργασία σύμφωνα με τις απαιτήσεις της απόφασης 93/25/ΕΟΚ της Επιτροπής(3), όπως τροποποιήθηκε από την απόφαση 97/275/ΕΚ(4). Για το σκοπό αυτό, θα πρέπει να καθορισθούν οι περιοχές παραγωγής από τις οποίες μπορούν να συλλεχθούν και να εξαχθούν στην Κοινότητα δίθυρα μαλάκια, εχινόδερμα, χιτωνοφόρα και θαλάσσια γαστερόποδα.
(8) Οι ειδικοί όροι εισαγωγής θα πρέπει να εφαρμοσθούν με την επιφύλαξη των αποφάσεων που λαμβάνονται σύμφωνα με την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(5), όπως τροποποιήθηκε τελευταία από την οδηγία 98/45/EΚ(6).
(9) Βάσει των αποτελεσμάτων της επιθεώρησης, η απόφαση 92/91/ΕΟΚ της Επιτροπής, της 6ης Φεβρουαρίου 1992, περί λήψεως ορισμένων μέτρων προστασίας από τα κτένια ιαπωνικής προέλευσης(7), όπως τροποποιήθηκε τελευταία από την οδηγία 94/206/ΕΚ(8), η απόφαση 94/205/ΕΚ της Επιτροπής, της 8ης Απριλίου 1994, για τον καθορισμό ειδικών όρων για την εισαγωγή κατεψυγμένων ή μεταποιημένων οστράκων St. Jacques και άλλων κτενίων (pectinidae) καταγωγής Ιαπωνίας(9) όπως τροποποιήθηκε τελευταία από την οδηγία 95/81/ΕΚ(10) και η απόφαση 95/119/ΕΚ της Επιτροπής, της 7ης Απριλίου 1995, σχετικά με ορισμένα μέτρα προστασίας που αφορούν τα αλιευτικά προϊόντα προέλευσης Ιαπωνίας(11), όπως τροποποιήθηκε τελευταία από την οδηγία 95/537/ΕΚ(12) έχουν καταστεί παρωχημένες και, ως εκ τούτου, πρέπει να καταργηθούν.
(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τροφικής αλυσίδας και υγείας των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η "Inspection and Safety Division (ISD) of the Ministry of Health, Labour and Welfare" αποτελεί την αρμόδια αρχή στην Ιαπωνία για να εξακριβώνει και πιστοποιεί ότι τα δίθυρα μαλάκια, τα εχινόδερμα, τα χιτωνοφόρα και τα θαλάσσια γαστερόποδα πληρούν τις απαιτήσεις της οδηγίας 91/492/ΕΟΚ.
Άρθρο 2
Τα μεταποιημένα ή κατεψυγμένα δίθυρα μαλάκια, εχινόδερμα, χιτωνοφόρα και θαλάσσια γαστερόποδα καταγωγής Ιαπωνίας, τα οποία προορίζονται για ανθρώπινη κατανάλωση, πρέπει να προέρχονται από τις εγκεκριμένες περιοχές παραγωγής που εμφαίνονται στο παράρτημα της παρούσας απόφασης.
Άρθρο 3
Καταργούνται οι αποφάσεις 92/91/ΕΟΚ, 94/205/ΕΚ και 95/119/ΕΚ.
Άρθρο 4
Η παρούσα απόφαση εφαρμόζεται από τις 24 Ιουνίου 2002.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 20 Ιουνίου 2002.

Labels: 17
0
3
6
18